Uch nafar o‘zbekistonlik dzyudochi Olmaotadagi Gran-prida bronza medalini qo‘lga kiritdi

Joriy yilning 13–15-may kunlari Qozog‘istonning Olmaota shahrida dzyudo bo‘yicha Gran-pri turnirida ishtirok etgan o‘zbekistonlik sportchilardan uch nafari – Diyorbek O‘rozboyev (-60 kg), Sharofiddin Lutfullayev (-60 kg) va Soyib Qurbonov (-100 kg) o‘z vazn toifasida bronza medalini qo‘lga kiritdi, deb xabar beradi “Sports.uz”.

Mazkur Gran-prida 80 dan ortiq davlat vakillari ishtirok etdi. Asosiy tarkib bilan musobaqaga yo‘l olganiga qaramay, O‘zbekiston termasi 3 ta bronza medali bilan cheklandi va umumjamoa hisobida 18-pog‘onani egalladi.
Gran-pri turniridan so‘ng Xalqaro dzyudo federatsiyasi yangi olimpiya reyting jadvalini e’lon qildi. Bu haqda O‘zbekiston Milliy olimpiya qo‘mitasi matbuot xizmati xabar bermoqda.
-60 kilogramm
Diyorbek O‘rozboyev – 7-o‘rin
Sharofiddin Lutfullayev – 10-o‘rin
-66 kilogramm
Rishod Sobirov – 9-o‘rin
-73 kilogramm
Mirali Sharipov – 9-o‘rin
-81 kilogramm
Shahzodbek Sobirov – 19-o‘rin
Yahyo Imomov – 25-o‘rin
-90 kilogramm
Sherali Jo‘rayev – 27-o‘rin
-100 kilogramm
Soyib Qurbonov – 31-o‘rin
Ramziddin Saidov – 32-o‘rin
+100 kilogramm
Abdullo Tangriyev – 19-o‘rin
Ma’lumot uchun, dzyudo bo‘yicha Olimpiada o‘yinlarining yo‘llanmalari uchun reyting ochkolar o‘ynaladigan musobaqalar 29-mayga qadar davom etadi va shundan so‘ng Xalqaro dzyudo federatsiyasi Olimpiada o‘yinlariga yo‘llanma olgan sportchilar ro‘yxatini e’lon qiladi.
O‘zbekiston Milliy olimpiya qo‘mitasi matbuot xizmatining ma’lum qilishicha, mavjud qoidalarga ko‘ra, erkaklar o‘rtasida har bir vazn toifasida 1–22-o‘rinlarni band etgan dzyudochilar Rio–2016 o‘yinlari yo‘llanmasiga ega bo‘ladi. Litsenziyalar har bir davlatdan bir nafar sportchiga berilishi inobatga olinsa, bugungi kunga kelib O‘zbekiston erkaklar terma jamoasi a’zolari deyarli har bir vazn toifasida Olimpiada o‘yinlarining yo‘llanmasini qo‘lga kiritadigan sportchilar ro‘yxatidan o‘rin egallab turibdi.
Qayd etish joiz, -100 kilogramm vazn toifasida ishtirok etuvchi Ramziddin Saidovda Osiyo kontinental kvotasi mavjud.